Diari Oficial de la Generalitat Valenciana


Sumari del DOGV 8473, del 28-01-2019 (2019/364)

RESOLUCIÓ de 20 de desembre de 2018, de la Conselleria d'Habitatge, Obres Públiques i Vertebració del Territori, per la qual s'inicia el Pla d'acció territorial de les comarques centrals de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8473

Data del DOGV
:   28-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/364


Data del document
:   20-12-2018

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Descriptors 

:   * Conselleria d'Habitatge, Obres Públiques i Vertebració del Territori
    * pla d'urbanisme

RESOLUCIÓ de 20 de desembre de 2018, de la Conselleria d'Habitatge, Obres Públiques i Vertebració del Territori, per la qual s'inicia el Pla d'acció territorial de les comarques centrals de la Comunitat Valenciana. [2019/364]  
Antecedents  
El Pla d'acció territorial de les comarques centrals de la Comunitat Valenciana és un instrument d'ordenació territorial integral d'escala supramunicipal, tal com es prescriu en l'article 6 de la Llei 5/2014 d'ordenació del territori, urbanisme i paisatge (LOTUP).  
Les comarques centrals comprenen 185 municipis amb una població de 850.000 habitants i una superfície de 4.570 km², la qual cosa suposa el 17 % i el 20 % respectivament del total de la Comunitat Valenciana, tenen una densitat de població lleugerament a la mitjana de la Comunitat Valenciana, amb 185 habitants per km².  
Les comarques centrals constitueixen un àmbit territorial format per un sistema polinuclear de ciutats mitjanes amb capacitat per a prestar béns i serveis als municipis dels seus voltants, la qual cosa contribueix, de manera considerable, a la millora de la cohesió territorial de la Comunitat Valenciana. Aquest espai situat entre les àrees metropolitanes de València i Alacant-Elx planteja uns problemes i oportunitats específics que han de ser abordats des de l'escala supramunicipal per a generar les masses crítiques i sinergies necessàries amb la finalitat que aquest espai puga competir en igualtat de condicions que les àrees metropolitanes.  
El pla té com a grans objectius el disseny de la infraestructura verda dins d'un espai d'elevats valors paisatgístics i ambientals (més del 58 % del seu territori està protegit) amb la finalitat que aquesta infraestructura produïsca, en condicions òptimes, béns i serveis ambientals per a tot el conjunt de la societat. El pla, a més, analitzarà el sistema d'assentaments, els àmbits estratègics i posarà l'accent principalment en l'oferta i demanda de sòls per a activitats industrials i logístiques en un espai on hi ha importants clústers industrials de base territorial. El pla, a més, analitzarà i proposarà mesures per a la millora de mobilitat sostenible en l'àmbit de les comarques centrals i desenvoluparà un conjunt d'estratègies econòmiques per a la dinamització d'aquest territori.  
  
  
Fonaments jurídics  
L'article 44.1 de la LOTUP estableix que el Consell és l'òrgan competent per a aprovar mitjançant decret els plans d'acció territorial promoguts per la Generalitat.  
D'acord amb l'article 44.2 de la LOTUP, la conselleria competent en matèria d'ordenació del territori, urbanisme i paisatge pot formular i tramitar els plans d'acció territorial que atenguen les seues competències.  
Segons el Decret 8/2016, de 5 de febrer, del Consell, pel qual s'aprova el Reglament dels òrgans territorials i urbanístics de la Generalitat, la consellera competent en matèria d'ordenació del territori és competent per a ordenar l'inici de l'elaboració i formulació, així com elevar els plans d'acció territorial, per a l'aprovació pel Consell,  
  
D'acord amb el que s'ha exposat, resolc:  
  
Primer  
Iniciar el procediment d'elaboració del Pla d'acció territorial de les comarques centrals de la Comunitat Valenciana per a la seua aprovació.  
  
  
Segon  
Facultar la Direcció General d'Ordenació del Territori, Urbanisme i Paisatge per a elaborar aquest pla i el projecte de decret, i per a la realització dels tràmits necessaris per a l'aprovació pel Consell mitjançant l'expedient administratiu corresponent tramitat segons el procediment legalment previst.  
  
València, 20 de desembre de 2018.- La consellera d'Habitatge, Obres Públiques i Vertebració del Territori: María José Salvador Rubert.